# 12 majmuna

### Izvor: Wikipedija

12 majmuna
Twelve Monekeys
Redatelj | Terry Gilliam
Producent | Charles Roven
Scenarist | David Webb Peoples, Janet Peoples
Glavne uloge | Bruce Willis, Madeleine Stowe, Brad Pitt
Godina izdanja | 27. prosinca 1995. (SAD)
Trajanje | 129 min
Jezik | Engleski
Budžet | $29,000,000
IMDb profil

Dvanaest majmuna (engl. izvornik Twelve monkeys) je američki znanstvenofantastični film režisera Terryja Gilliama iz 1995. godine, inspiriran kratkim filmom La Jetée iz 1962. Glavni junak je James Cole, robijaš kojeg znanstvenici budućnosti šalju u prošlost da bi istražio kako je došlo do širenja smrtonosnog virusa koji je pobio gotovo cijelo čovječanstvo; no tamo zbog svoje priče završava u umobolnici te pod utjecajem psihijatrice sam počinje sumnjati u svoje mentalno zdravlje.

Osim putovanjem kroz vrijeme, film se bavi temom fatalizma, odnosa zbilje i iluzije te kritikom moderne znanosti, a posebno psihijatrije koja je prikazana kao nehumana i nepravedna prema pojedincima koji su proglašeni ludima. Uočljive su i kritike potrošačkog društva; za ulogu poremećenog aktivista, Jefferyja Goinesa, Brad Pitt je nominiran za Oscara. Slične teme prisutne su i u drugim Gilliamovim filmovima, posebno Brazilu i Vremenskim banditima.

## [uredi] Radnja

Radnja započinje u tridesetim godinama 21. stoljeća, kada su ljudi prisiljeni živjeti u podzemlju, budući da je površina zemlje kontaminirana virusom koji je '96. i '97. godine ubio većinu čovječanstva. Vjeruje se da je za širenje virusa kriva grupa bioterorista pod nazivom "Vojska dvanaest majmuna".

Bruce Willis glumi Jamesa Colea, sitnog kriminalca progonjenog snovima o pucnjavi na aerodromu. Kao osuđenik prisiljen je na opasnu misiju istraživanja površine napuštene Philadelphie radi sakupljanja bioloških uzoraka za znanstvena istraživanja. Zahvaljujući sposobnostima koje je pokazao u obavljanju zadaće, Cole je određen za sudjelovanje u još važnijem dijelu programa. Znanstvenici budućnosti izumili su nepouzdanu metodu putovanja kroz vrijeme, kojom se koriste da bi pokušali otkriti uzroke bolesti koja je tokom devedesetih gotovo uništila čovječanstvo. Prilikom slanja ljudi u prošlost ne mogu biti sigurni u kojem vremenu će točno završiti, a putnici su nakon putovanja prilično dezorijentirani i psihički nestabilni. Jedan od tih putnika je i Cole, koji je trebao biti poslan u listopad 1996., nekoliko tjedana prije izbijanja bolesti, no zbog nesavršenosti metode završava u travnju 1990. Nakon nasilnog sukoba s policijom i zbog tvrdnji da je putnik kroz vrijeme, smješten je u umobolnicu gdje ga proučava doktorica Kathryn Railly (Madeleine Stowe).

Upozorenje čitatelju: Slijedi tekst koji sadrži pojedinosti o radnji i/ili završetku ovog djela.

Za vrijeme boravka tamo upoznaje Jeffreyja Goinesa (Brad Pitt, nominiran za Oscara), poremećenog anti-konzumerista i borca za prava životinja, čiji je otac ugledni znanstvenik. Uz Goinesovu pomoć Cole pokušava pobjeći, nakon čega je uhvaćen i smješten u izoliranu ćeliju odakle nema mogućnosti za bijeg. Odatle se vraća nazad u svoje vrijeme, ostavljajući zbunjeno osoblje ustanove.

U drugom pokušaju putovanja Cole nakratko završava usred bitke Prvog svjetskog rata, gdje je ranjen u nogu, no ubrzo dospijeva u ciljano vrijeme, nekoliko tjedana prije izbijanja bolesti za vrijeme božićne sezone 1996. Coleova bivša doktorica, Railly, je u međuvremenu postala zainteresirana za slučajeve samozvanih proroka i putnika kroz vrijeme koji su upozoravali na katastrofalnu bolest. O temi je objavila i knjigu, navodeći takve slučajeve koji sežu sve do 14. stoljeća. Saznavši za promociju njezine knjige, Cole je otima nakon predavanja. Iako vjeruje da je Cole lud, ona mu ipak odlučuje pomoći nakon što se uvjeri da nije opasan.

Za vrijeme njihove potrage za "Vojskom dvanaest majmuna", Railly počinje vjerovati u Coleovu priču nakon što otkrije metak iz Prvog svjetskog rata u njegovoj nozi i shvati da je on unaprijed znao rasplet aktualnog medijskog slučaja o dječaku koji je navodno pao u okno zdenca. S druge strane, Cole, oduševljen svijetom prošlosti i zaljubljen u doktoricu Railly, sam počinje sumnjati u vlastito mentalno zdravlje, i polako biva uvjeren da je cijela priča o putovanju kroz vrijeme zapravo plod njegove mašte.

Njih dvoje uskoro otkrivaju "Vojsku dvanaest majmuna" i njezinog vođu – Goinesa. Railly ostavlja poruku o njihovim spoznajama na nadziranom telefonskom broju koji je Coleu dan od znanstvenika iz budućnosti. Cole sada shvaća da je cijela priča istinita jer je njezinu poruku već čuo prije kretanja u misiju putovanja kroz vrijeme.

Budući da smatra kako je obavio svoju zadaću, Cole želi ostati u prošlosti te provesti vrijeme s doktoricom Railly. Odlaze na zračnu luku, da bi otputovali iz grada. Odatle, putem telefonske poruke, obavještava znanstvenike o svojem otkriću da "Vojska dvanaest majmuna" nije kriva za širenje virusa i da su im dosadašnje informacije pogrešne, te da sam napušta zadatak. Istovremeno Railly susreće doktora Petersa, suradnika Goinesovog oca, te shvaća da je on upravo na putu da raširi virus po svijetu. Cole pokušava spriječiti Petersa, no policija ga smrtno ranjava: umire na rukama doktorice Railly. Držeći ga na rukama, ona gleda u oči dječaka u blizini koji je zapravo mladi Cole, a scena je ista kao u snu koji ga je kasnije proganjao kroz život.

Iako je Cole mrtav, njegov zadatak je uspješno obavljen. Film završava tako što znanstvenica iz budućnosti sjeda pored Petersa u zrakoplovu i predstavlja se kao "osiguranje". Kao i u drugim Gilliamovim filmovima, kraj ostaje donekle neodređen: znanstvenica je tu da spriječi Petersa, ili samo da preuzme uzorak čistog virusa za istraživanje u budućnosti.

## [uredi] Zanimljivosti

- U sceni smještenoj u kinu, na filmskom platnu u pozadini se prikazuje scena iz Hitchcockove Vrtoglavice, gdje glavna junakinja komentira život gledajući na godove stabla. Slična scena postoji i u La Jetée. Dodatna ironija je i u tome da se nakon ove scene Cole i doktorica zagrle: lik imena James zagrli glumicu Madelaine, dok u prikazanoj sceni iz Vrtoglavice, glumac James zagrli lik iz filma po imenu Madelaine.
- Jeffery Goines je donekle sličan Tyleru Durdenu, liku kojeg Brad Pitt tumači u filmu Klub boraca, iz 1999. godine. Obojica oštro kritiziraju potrošačko društvo i nastoje putem terorizma destabilizirati sustav u kojemu žive upravljajući vlastitom vojskom (12 majmuna i Svemirski majmuni). Pitt je ulogu neuglednog Goinesa prihvatio jer se želio riješiti reputacije ljepotana koja ga je pratila s obzirom na prethodne uloge.

## [uredi] Nagrade

Film je osvojio nagradu Saturn za najbolji kostim, najboljeg sporednog glumca (film).

## [uredi] Vanjske poveznice

- Twelve Monkeys na Internet Movie Database

Dobavljeno iz "http://hr.wikipedia.org../../../1/2/_/12_majmuna.html"

Kategorije: ZF filmovi | Filmovi 1990-ih | Američki filmovi | Dobitnici nagrade Saturn za najbolji znanstveno fantastični film

##### Views

- Članak
- Razgovor
- Trenutna inačica

##### Traži

##### Drugi jezici

- Български
- Česky
- Dansk
- Deutsch
- English
- Español
- Eesti
- Suomi
- Français
- עברית
- Magyar
- Italiano
- 日本語
- Nederlands
- Polski
- Português
- Русский
- Shqip
- Српски / Srpski
- Svenska
- 中文